Előterjesztés száma: 7/2024.   
ELŐTERJESZTÉS
a Képviselő-testület
2024. január 18. napján tartandó rendes ülésére
	Előterjesztés tárgya:
	Fót, Településrendezési eszközök módosítása

	Előterjesztő:
	Dr. Vass György 
polgármester
	

	Törvényességért felelős:
	dr. Mihályi Zsolt Apor
 jegyző
	

	Készítette:
	Jámbor László
főépítészi munkatárs
	

	Szakmai szempontból ellenőrizte:
	Péterffy Márton
főépítész
	

	Pénzügyi, gazdasági szempontból ellenőrizte:
	dr. Kanti Gábor 
Gazdasági vezető
	

	Jogi, törvényességi szempontból ellenőrizte:
	dr. Dudás Melinda
jogtanácsos
	

	Tárgyalja:
	 PJGB 

	Egyeztetve, tájékoztatva:
	-

	Javasolt meghívott:
	-

	A határozati javaslat elfogadásához szükséges szavazattöbbség:
	a.) egyszerű szavazattöbbség    
b.) minősített szavazattöbbség 

	Az előterjesztés zárt kezelését kérjük
	a.) igen                          
b.) nem



Tisztelt Képviselő-testület!

I. Előzmények:

Fót Város Képviselő-testületének hatáskörében eljárva a 32/2021.(III.04.) számú polgármesteri határozattal döntés született Fót településrendezési eszközeinek 326/2019. (IX.25.) KT határozattal elfogadott Fót Város Településszerkezeti Terve (továbbiakban TSZT) és 33/2019.(IX.26.) Önk. rendelettel elfogadott Helyi Építési Szabályzata (továbbiakban HÉSZ)) módosításának kezdeményezéséről teljes eljárás keretében. A HÉSZ és a TSZT módosításra önkormányzati településfejlesztési céllal kerül sor. A feladat ellátására a tervezői ajánlat alapján felkértem Mayer Andrea TT/1-01-152 településtervezőt. 

A 34/2021.(III.04.) polgármesteri határozat rendelkezett Fót Város beépítésre szánt terület kivételes kijelölésére a település közigazgatási határától számított 200 m-nél közelebbi területen, valamint területcserére vonatkozó területrendezési hatósági eljárás tárgyú tervdokumentáció átdolgozásáról. A területcserére, és beépítésre szánt terület kivételes kijelölésére a területfelhasználási engedélyt 2022. október 11.-én kapta meg Fót Város Önkormányzata.

Az Önkormányzat Képviselő-testülete 277/2022.(XII.20.) határozatával döntött a dokumentáció véleményezési szakasz lefolytatásáról az államigazgatási szervekkel és a partnerekkel a jogszabályi előírásokkal egyezően. Az Állami Főépítészi irodán 2023. január 19-én tartott előzetes egyeztetés alapján a tervezőnek át kellett dolgoznia a dokumentációt, ez alapján a véleményezési szakasz szüneteltetését kértem. 2023. február 27-én lakossági fórumon a tervező bemutatta a rendezési eszközök módosítását. Az összegyűjtött vélemények megvizsgálása után átdolgozásra került a dokumentum. 2023. április 28-án az átdolgozott dokumentációt véleményezésre megküldtem a részt vevő szakmai szervezeteknek. A beérkezett vélemények számos olyan észrevételt tartalmaztak, melyek ellentétesek voltak a településrendezési eszközök módosításának fő célkitűzéseivel, ezért számos egyeztetést és pontosítást kellett végrehajtani, hogy a szakmai szervezetek hozzájárulását megkapja a dokumentum. A véleményekre adott válaszokat az 1. melléklet tartalmazza.

A hivatkozott egyeztetések részleges eredménnyel jártak, Pest Vármegye Kormányhivatalának Földhivatalának (továbbiakban: Földhivatal) állásfoglalása továbbra is ellehetetleníteni a beépítésre szánt területek kijelölésének jelentős részét, annak ellenére, hogy a területcsere eljárás során engedélyt kapott rá az Önkormányzat. 2023. október 25-én kelt jegyzőkönyvében az Állami Főépítész kijelölte a módosításra szoruló részeket. Az átdolgozott dokumentáció a további jelentős módosítások és javítások elfogadásának érdekében a Földhivatali állásfoglalásnak megfelelően készült el. 

A területcserére vonatkozó közigazgatási határozat továbbra is hatályban van a kiadástól számított 5 évig, 2027. október 11-ig. A jelenlegi eljárásban nem lehet érvényt szerezni a területcsere határozatnak, de későbbi eljárások során új alapokon a területcsere módosításával van kilátás az új beépítésre szánt területek kijelölésére.

Az Állami Főépítész a végső szakmai egyeztetésre küldött javított dokumentációt megvizsgálja és kialakítja végső szakmai álláspontját, mely a jogszerűséget és szakmai minőséget biztosítja. 

II. A döntéshez szükséges információk, tájékoztatások:

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (továbbiakban R.) 38. § a teljes eljárás véleményezési szakaszáról a következőképpen rendelkezik:
(1) A településrendezési eszközök elkészült tervezetét az elfogadás előtt véleményeztetni kell.
 (2)  A véleményezési szakaszt a polgármester kezdeményezi. A polgármester az elkészült – papír vagy pdf formátumú – tervezetet véleményezteti
 a)  a partnerekkel, a 29/A. §-ban rögzítettek szerint,
 b) az eljárásban való részvételi szándékáról nyilatkozó államigazgatási szervvel,
 c) településszerkezeti terv esetén a tájékoztatást adó érintett területi, települési önkormányzattal,

A R. 29/A. § a teljes eljárásban történő egyeztetés tekintetében kimondja: 
(5) A munkaközi tájékoztatás lakossági fórum megtartásával, továbbá az elkészült tervezetnek az önkormányzat honlapján, a közterületi hirdetőfelületen és – ha van ilyen – a helyi lapban való együttes közzétételével történik
 a) a koncepció és a stratégia készítésénél,
 b) a településrendezési eszközök teljes eljárásban vagy egyszerűsített eljárásban történő készítésénél és módosításánál, az egyeztetés véleményezési szakaszában,

A R. 40. § (1) A végső szakmai véleményezési szakaszról kimondja:
A polgármester, a véleményezési szakasz lezárását követően a településrendezési eszköz tervezetét vagy a 39. § (2) bekezdés szerint elfogadott észrevétel esetén a javított tervezetet, az eljárás során beérkezett valamennyi vélemény és a véleményezési szakaszban keletkezett egyéb dokumentum egy példányát, továbbá azok másolati példányát elektronikus adathordozón megküldi végső szakmai véleményezésre az állami főépítészi hatáskörében eljáró fővárosi és megyei kormányhivatalnak.

A Képviselő-testület jelen döntésével lezárja a partnerségi egyeztetési folyamatot és végső szakmai egyeztetésre bocsájtja az elkészült dokumentumot.

A fentiek alapján a következő határozati javaslatot terjesztem a Tisztelt Képviselő-testület elé.

[bookmark: _Hlk20984187]III. Határozati javaslat:

…/2024.(I.18.) KT-határozat

1./ Fót Város Önkormányzat Képviselő-testülete a város teljes közigazgatási terület rendezésére kiterjedő, e határozat 2. mellékleteként csatolt, „Településrendezési eszközök módosítása” című, módosított dokumentációt megismerte, az abban foglalt vizsgálati megállapításokat és az e határozat 1. sz. mellékletként csatolt beérkezett véleményekre adott tervezői válaszokat elfogadja, a módosítással egyetért. 

2./ A Fót Város Önkormányzat Képviselő-testülete felhatalmazza a Polgármestert, hogy e határozat 2. sz. mellékleteként csatolt, „Településrendezési eszközök módosítása” című dokumentációt, e határozat 1. sz. mellékletként csatolt „Beérkezett véleményekre adott tervezői válaszok”-at végső szakmai véleményezési szakaszba bocsássa.

Felelős: polgármester 
Határidő: 1./ és 2./ pont: azonnal

Jogszabályi hivatkozás: 
· a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelet, 

Az előterjesztés mellékletei: 
1. [bookmark: _Hlk145668836]melléklet: Beérkezett vélemények és tervezői válaszok (egyben a határozat 1.sz. melléklete)
2. melléklet: Településrendezési eszközök módosítása (egyben a határozat 2.sz. melléklete)

